CELEX: 31985R2022
Language: el
Date: 1985-07-22 00:00:00
Title: Κανονισμός (ΕΟΚ) αριθ. 2022/85 της Επιτροπής της 22ας Ιουλίου 1985 σχετικά με τις ελάχιστες ποιοτικές προδιαγραφές για τα δαμάσκηνα που μπορούν να τύχουν ενίσχυσης στην παραγωγή

Avis juridique important

|

31985R2022

Κανονισμός (ΕΟΚ) αριθ. 2022/85 της Επιτροπής της 22ας Ιουλίου 1985 σχετικά με τις ελάχιστες ποιοτικές προδιαγραφές για τα δαμάσκηνα που μπορούν να τύχουν ενίσχυσης στην παραγωγή  

Επίσημη Εφημερίδα αριθ. L 191 της 23/07/1985 σ. 0031 - 0036 Φινλανδική ειδική έκδοση: Κεφάλαιο 3 τόμος 18 σ. 0235  Ισπανική ειδική έκδοση: Κεφάλαιο 03 τόμος 36 σ. 0094  Σουηδική ειδική έκδοση: Κεφάλαιο 3 τόμος 18 σ. 0235  Πορτογαλική ειδική έκδοση : Κεφάλαιο 03 τόμος 36 σ. 0094 

***** ΚΑΝΟΝΙΣΜΟΣ (ΕΟΚ) αριθ. 2022/85 ΤΗΣ ΕΠΙΤΡΟΠΗΣ  της 22ας Ιουλίου 1985  σχετικά με τις ελάχιστες ποιοτικές προδιαγραφές για τα δαμάσκηνα που μπορούν να τύχουν ενίσχυσης στην παραγωγή  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως αγοράς των προϊόντων που έχουν μεταποιηθεί από οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 746/85 (2), και ιδίως το άρθρο 3δ παράγραφος 4,  Εκτιμώντας:  ότι το άρθρο 3 του κανονισμού (ΕΟΚ) αριθ. 516/77 προβλέπει σύστημα ενίσχυσης στην παραγωγή για ορισμένα προϊόντα· ότι το άρθρο 3δ παράγραφος 1 στοιχείο β) ορίζει ότι η ενίσχυση καταβάλλεται μόνο για τα προϊόντα τα οποία ανταποκρίνονται στις ελάχιστες ποιοτικές προδιαγραφές που πρέπει να καθοριστούν·  ότι ο στόχος των εν λόγω ποιοτικών προδιαγραφών είναι να αποφευχθεί η παραγωγή προϊόντων για τα οποία δεν υπάρχει ζήτηση ή προϊόντων τα οποία θα μπορούσαν να προκαλέσουν διαταρχή της αγοράς· ότι οι προδιαγραφές αυτές πρέπει να βασίζονται σε παραδοσιακές και δίκαιες διαδικασίες παρασκευής·  ότι, προκειμένου να διευκολυνθεί η τήρηση των εν λόγω ποιοτικών προδιαγραφών, τα αποξηραμένα δαμάσκηνα που αγοράζονται από τον παραγωγό πρέπει επίσης να υπόκεινται σε ορισμένες ποιοτικές προδιαγραφές· ότι η ελάχιστη τιμή πρέπει να καταβάλεται στους παραγωγούς μόνο όταν έχουν τηρηθεί οι προδιαγραφές αυτές·  ότι, προκειμένου να εφαρμοσθεί το σύστημα ενίσχυσης στην παραγωγή, ο κανονισμός αυτός πρέπει να εφαρμοσθεί σε συνδυασμό με τον κανονισμό (ΕΟΚ) αριθ. 1599/84 της Επιτροπής της 5ης Ιουνίου 1984 περί λεπτομερών κανόνων για την εφαρμογή του συστήματος ενίσχυσης στην παραγωγή προϊόντων που έχουν μεταποιηθεί από οπωροκηπευτικά (3), όπως τροποποιήθηκε από τον κανονισμό (ΕΟΚ) αριθ. 1455/85 (4), ιδίως όσον αφορά τον έλεγχο των μεταποιημένων προϊόντων·  ότι οι ποιοτικές προδιαγραφές που καθορίζονται στον κανονισμό αυτό είναι μέτρα για την εφαρμογή του συστήματος της ενίσχυσης στην παραγωγή· ότι δεν έχουν καθορισθεί ακόμα στην Κοινότητα ποιοτικές προδιαγραφές για την εμπορία των εν λόγω προϊόντων· ότι, για τον σκοπό αυτό, μπορούν να εξακολουθούν να εφαρμόζονται από τα κράτη μέλη οι εθνικές προδιαγραφές με την προϋπόθεση ότι συμβιβάζονται με τις διατάξεις της συνθήκης σχετικά με την ελεύθερη κυκλοφορία των εμπορευμάτων·  ότι το μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Μεταποιημένων Προϊόντων με βάση τα Οπωροκηπευτικά,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  1. Για να είναι δυνάτον να καταβληθεί η ελάχιστη τιμή που αναφέρεται στο άρθρο 3β του κανονισμού (ΕΟΚ) αριθ. 516/77, τα αποξηραμένα δαμάσκηνα που προέρχονται από δαμάσκηνα D'Ente πρέπει να ανταποκρίνονται στα χαρακτηριστικά που αναφέρονται στο παράρτημα Ι.  2. Για να είναι δυνατή η καταβολή της ενίσχυσης που αναφέρεται στο άρθρο 3γ του κανονισμού (ΕΟΚ) αριθ. 516/77, τα δαμάσκηνα πρέπει να ανταποκρίνονται στα χαρακτηριστικά που αναφέρονται στο παράρτημα ΙΙ.  Άρθρο 2  Ο έλεγχος των προδιαγραφών για τα αποξηραμένα δαμάσκηνα γίνεται βάσει δειγμάτων τα οποία ο μεταποιητής λαμβάνει από μία παρτίδα. Για το σκοπό αυτό νοείται ως «παρτίδα» ο αριθμός των εμπορευματοκιβωτίων που παραδίδει συγκεντρωμένα ο ίδιος παραγωγός, ή η αναγνωρισμένη ομάδα παραγωγών, ή ένωση των ομάδων αυτών για να αναληφθούν από το μεταποιητή, ή ομάδα μεταποιητών, ή ένωση των ομάδων αυτών. Τα δείγματα εξετάζονται από τον μεταποιητή ή, ενδεχομένως, από τον αντιπρόσωπό του. Τα αποτελέσματα του ελέγχου καταγράφονται.  Άρθρο 3  1. Κάθε ημέρα και σε τακτικά διαστήματα, κατά τη διάρκεια της περίοδου μεταποίησης, ο μεταποιητής ελέγχει αν τα δαμάσκηνα πληρούν τους όρους για χορήγηση ενίσχυσης. Το αποτέλεσμα του ελέγχου καταγράφεται.  2. Το καθαρό βάρος κάθε εξεταζόμενου δείγματος πρέπει να είναι τουλάχιστον ένα χιλιόγραμμο.  Άρθρο 4  Ο παρών κανονισμός αρχίζει να ισχύει την 1η Σεπτεμβρίου 1985.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 22 Ιουλίου 1985.  Για την Επιτροπή  Frans ANDRIESSEN  Αντιπρόεδρος  (1) ΕΕ αριθ. L 73 της 21. 3. 1977, σ. 1.  (2) ΕΕ αριθ. L 81 της 23. 3. 1985, σ. 10.  (3) ΕΕ αριθ. L 152 της 8. 6. 1984, σ. 16.  (4) ΕΕ αριθ. L 144 της 1. 6. 1985, σ. 69.   ΠΑΡΑΡΤΗΜΑ Ι  ΕΛΑΧΙΣΤΕΣ ΠΟΙΟΤΙΚΕΣ ΠΡΟΔΙΑΓΡΑΦΕΣ ΓΙΑ ΑΠΟΞΗΡΑΜΕΝΑ ΔΑΜΑΣΚΗΝΑ ΠΟΥ ΠΡΟΕΡΧΟΝΤΑΙ ΑΠΟ ΔΑΜΑΣΚΗΝΑ D' ENTE  ΟΡΙΣΜΟΣ  Τα αποξηραμένα δαμάσκηνα πρέπει να λαμβάνονται με αφιδάτωση από νωπά δαμάσκηνα, που έχουν ωριμάσει με φυσικό τρόπο, της ποικιλίας D' Ente, η οποία ανήκει στο είδος Prunus Domestical.  Ι. ΕΛΑΧΙΣΤΑ ΧΑΡΑΚΤΗΡΙΣΤΙΚΑ  1. Οι αποξηραμένοι καρποί πρέπει να είναι υγειούς ποιότητας, σύμφωνης προς τα συναλλακτικά ήθη και κατάλληλοι για μεταποίηση.  2. Οι καρποί πρέπει να είναι:  α) καλώς αποξηραμένοι με περιεκτικότητα σε υγρασία 21 έως 23 % ·  β) υγιείς, δηλαδή απαλλαγμένοι από μούχλα, σήψη, ζωντανά ή νεκρά έντομα και περιττώματα εντόμων·  γ) σαρκώδεις, καθαροί και απαλλαγμένοι από ακαθαρσίες·  δ) απαλλαγμένοι ξένης οσμής ή γεύσης·  ε) απαλλαγμένοι στην ουσία από ελαττωματικά φρούτα και κατάλοιπα.  3. Γίνονται δεκτές οι εξής ανοχές:  α) Αποξηραμένα δαμάσκηνα για βιομηχανικές χρήσεις  i) Τα δαμάσκηνα αυτά ενδέχονται να έχουν ελαφρά ή και σοβαρά ελαττώματα άνευ ορίων αλλά δεν περιλαμβάνουν περισσότερο από 10 % κατά βάρος φρούτα τα οποία φέρουν πολύ σοβαρά ελαττώματα,  ii) Η παρουσία καταλοίπων ως ένα ανώτατο όριο 0,3 % κατά βάρος.  β) Άλλα αποξηραμένα δαμάσκηνα  i) Η παρουσία ως ένα ανώτατο όριο 15 % κατά βάρος φρούτων που φέρουν ελαττώματα εκ των οποίων 7,5 % κατά βάρος, κατ' ανώτατο όριο, μπορούν να φέρουν σοβαρά και πολύ σοβαρά ελαττώματα· όμως, τα φρούτα που φέρουν πολύ σοβαρά ελαττώματα δεν μπορούν να υπερβαίνουν 0,5 % κατά βάρος,  ii) Η παρουσία ως ένα ανώτατο όριο 0,2 % κατά βάρος καταλοίπων μετά την ταξινόμηση κατά μέγεθος των φρούτων.  ΙΙ. ΕΛΑΤΤΩΜΑΤΑ  Τα ελαττώματα κατανέμονται σε τρείς κατηγορίες:  - ελαφρά ελαττώματα, δηλαδή μη σημαντικά ελαττώματα της επιδερμίδας,  - σοβαρά ελαττώματα, δηλαδή κυρίως σοβαρά ελαττώματα της επιδερμίδας,  - πολύ σοβαρά ελαττώματα, δηλαδή όταν έχει καταστραφεί το σαρκώδες μέρος του καρπού.  Ισχύουν οι ακόλουθοι ορισμοί:  Α. Ελαφρά ελαττώματα  1. Ακραίες ρωγμές ή σχισμές  Πρόκειται για ρωγμές της επιδερμίδας μήκους άνω των 10 χιλιοστών οι οποίες βρίσκονται στο αντίθετο άκρο από το σημείο προσφύσεως του ποδίσκου. Οι ρωγμές αυτές δεν πρέπει να υπερβαίνουν τα 15 χιλιοστά, διότι σε τέτοια περίπτωση το ελάττωμα θεωρείται «σοβαρό».  2. Μικρά σχισίματα του φλοιού  Θεωρείται ότι υπάρχει το ελάττωμα αυτό αν η επιδερμίδα έχει σχιστεί, καταστραφεί ή αφαιρεθεί σε μήκος που δεν υπερβαίνει τα 7 χιλιοστά, και αν το σαρκώδες μέρος του καρπού δεν εκκρέει από τη ρωγμή. Οι ρωγμές αυτές μπορούν να προκληθούν από την πτώση του καρπού σε σκληρή επιφάνεια, από βίαιους χειρισμούς ή προσβολές εντόμων.  3. Σχηματισμός κάλλων που οφείλονται στο χαλάζι με αθροιστική διάμετρο μεγαλύτερη των 3 χιλιοστών  Ουλές που έχουν προκληθεί από το χαλάζι. Η αθροιστική διάμετρος δεν πρέπει να υπερβαίνει τα 10 χιλιοστά, διότι σε τέτοια περίπτωση το ελάττωμα θεωρείται «σοβαρό». 4. Χρωματισμός τεφρόχρους, ερυθροκάστανος ή διάστηκτος πράσινος (δέρμα φρύνου) με αθροιστική διάμετρο μεγαλύτερη των 6 χιλιοστών  Αυτή η αλλοίωση εκδηλώνεται με σκλήρυνση του φλοιού, που σχηματίζει κηλίδες διαφορετικού σχήματος. Η αθροιστική διάμετρος δεν πρέπει να υπερβαίνει τα 20 χιλιοστά, διότι σε τέτοια περίπτωση το ελάττωμα θεωρείται «σοβαρό».  Β. Σοβαρά ελαττώματα  1. Καρποί η σάρκα των οποίων δεν έχει ενιαία σύσταση  Το φαινόμενο αυτό οφείλεται γενικά σε ανεπαρκή ωρίμανση, που συνεπάγεται ελαττωματικό χρωματισμό καθώς και μαλακό καρπό, η επιδερμίδα του οποίου χαρακτηρίζεται από πολυάριθμες αβαθείς ζάρες.  2 Σκασίματα  Σκασίματα, πλην των ακραίων, τα οποία οφείλονται σε έκρηξη του καρπού, τα οποία επουλώνονται με φελλώδες στρώμα και των οποίων το μήκος υπερβαίνει τα 10 χιλιοστά.  3. Ακραίες σχισμές  Σχισμές που βρίσκονται στην κορυφή και των οποίων το μήκος υπερβαίνει τα 15 χιλιοστά.  4. Σχισήματα  Σχισήματα της επιδερμίδας από τα οποία φαίνεται η πούλπα σε διάμετρο μεγαλύτερη από 7 χιλιοστά.  5. Μερικά λυωμένοι καρποί  Μερικά παραμορφωμένοι καρποί, τεμάχια καρπών ή καρποί που υπέστησαν κακή εμπορική μεταχείρηση και των οποίων η πούλπα είναι εμφανής.  6. Σχηματισμός κάλλων που οφείλονται στο χαλάζι  Πληγές που οφείλονται στο χαλάζι και των οποίων οι επουλώσεις υπερβαίνουν τα 10 χιλιοστά αθροιστικής διαμέτρου.  7. Χρωματισμός τεφρώχρους ή ερυθροκάστανος  Φελλώδεις κηλίδες των οποίων η επιφάνεια υπερβαίνει τα 20 χιλιοστά αθροιστικής διαμέτρου.  8. Ρωγμές  Βαθειές ρωγμές που αποκαλύπτουν τον πυρήνα.  9. Παραμορφώσεις από εγκαύματα ηλίου  Σημαντικές παραμορφώσεις που οφείλονται σε εγκαύματα ηλίου επί του καρπού και καταλήγουν σχεδόν σε απουσία πούλπας σε ένα μέρος μιας από τις επιφάνειες του καρπού, η δε επιδερμίδα προσκολλάται στον πυρήνα χωρίς πτυχές.  Γ. Πολύ σοβαρά ελαττώματα  1. Καρποί καραμελλοποιημένοι  Καρποί καταμελλοποιημένοι από υπερβολική θερμότητα, και επί των οποίων μπορούμε να παρατηρήσουμε ένα πολύ σκοτεινό χρωματισμό της πούλπας ή κενά τα οποία διαχωρίζουν την πούλπα από τον πυρήνα ή ακόμη μια χαρακτηριστική διόγκωση που τους δίνει όψη νωπού καρπού.  2. Καρποί προσβεβλημένοι από μονίλια  Καρποί που παρουσιάζουν λευκές κηλίδες που οφείλονται σε προσβολή από μονίλια η οποία έχει σταματήσει από την ξήρανση αλλά η πούλπα, ακόμα και κατεστραμμένη, έχει υποστεί μόνο μικρές αλλοιώσεις.  3. Λερωμένοι καρποί  Λερωμένοι καρποί από την παρουσία ξένων σωμάτων (κυρίως χώμα) τα οποία εντούτοις είναι δυνατόν να απομακρυνθούν.  4. Καρποί που έχουν συθλιβεί  Καρποί που έχουν συνθλιβεί πλήρως ή εν μέρει. Δ. Κατάλοιπα  Ως κατάλοιπα «νοούνται όλα τα στοιχεία τα οποία, ενδεχομένως, μπορούν να βρίσκονται σε μία παρτίδα ξηρών δαμασκήνων, αλλά τα οποία λόγω της φύσεως ή της καταστάσεώς τους δεν δύνανται, να προορίζονται για την ανθρώπινη κατανάλωση ή, εφόσον παραμείνουν ανεμεμιγμένα στις παρτίδες των καρπών, όποιος και αν είναι ο προορισμός τους, είναι δυνατόν:  - να θέσουν σε κίνδυνο τη διατήρηση,  - να αλλοιώσουν την παρουσίαση,  - να μεταδώσουν στο σύνολο απαράδεκτες οσμές, γεύσεις ή άλλα ελαττώματα.  Θεωρούνται ως κατάλοιπα:  1. Καρποί με ενεργό μούχλα  Καρποί με μούχλα που βρίσκεται σε εξέλιξη.  2. Καρποί προσβεβλημένοι από μονίλια -μουμιοποιημένοι  Καρποί μεμονωμένοι ή συγκεντρωμένοι και κολλημένοι και των οποίων η υφή της πούλπας έχει καταστραφεί και μουμιοποιηθεί από την πλήρη ανάπτυξη της μονίλιας.  3. Καρποί σάπιοι  Καρποί των οποίων η εδωδιμότητα έχει αλλοιωθεί ή έχει καταστραφεί από την δράση μικροοργανισμών (ζύμες, μούχλες, βακτήρια).  4. Καρποί προσβεβλημένοι από έντομα και ακάρεια  Καρποί προσβεβλημένοι από την παρουσία ζωντανών ή νεκρών ζώων (έντομα και ακάρεια στα διάφορα στάδια του βιολογικού τους κύκλου) ή από περιττώματα εντόμων.  5. Καρποί στους οποίους είναι κολλημένο χώμα ή άλλα στοιχεία του εδάφους  6. Φρούτα αποθρακωμένα  Φρούτα αποθρακωμένα από υπερβολική θερμότητα επί των οποίων μπορούμε να παρατηρήσουμε χάσματα που διαχωρίζουν την πούλπα από τον πυρήνα ή ακόμα χαρακτηριστική διόγκωση που τους δίνει την όψη νωπού καρπού.  7. Ξένες ουσίες  Τα μεμονωμένα στοιχεία τα οποία δεν είναι εδώδιμα και τα οποία προέρχονται από τους καρπούς όπως ποδίσκοι, πυρήνες και τεμάχια της επιδερμίδας,καθώς και σώματα και ξένες ύλες όπως φύλλα, κλαδίσκοι και άλλα φυτικά στοιχεία, στοιχεία του εδάφους όπως χώμα ή πέτρες.   ΠΑΡΑΡΤΗΜΑ ΙΙ  ΕΛΑΧΙΣΤΕΣ ΠΟΙΟΤΙΚΕΣ ΠΡΟΔΙΑΓΡΑΦΕΣ ΓΙΑ ΤΑ ΔΑΜΑΣΚΗΝΑ  ΟΡΙΣΜΟΣ  Τα δαμάσκηνα πρέπει να λαμβάνονται από ξηρά δαμάσκηνα που ανταποκρίνονται στα χαρακτηριστικά που αναφέρονται στο παράρτημα Ι.  ΕΛΑΧΙΣΤΑ ΧΑΡΑΚΤΗΡΙΣΤΙΚΑ  1. Τα δαμάσκηνα πρέπει να υφίστανται διαλογή και ταξινόμηση κατά μέγεθος, εκτός εάν προορίζονται για βιομηχανική χρήση· η υγρασία των καρπών πρέπει να περιλαμβάνεται μεταξύ 21 και 23 %. Επιπλέον, θα πρέπει να είναι:  - πλήρη, υγιή, σαρκώδη, καθαρά, απαλλαγμένα από μούχλα, σήψη και κατάλοιπα,  - κατ' εξοχή απαλλαγμένα από κάθε άλλη αλλοίωση που μπορεί να βλάψει την ποιότητα ή την εμφάνιση του προϊόντος,  - απαλλαγμένα από ζωντανά ή νεκρά έντομα και από περιττώματα εντόμων,  - απαλλαγμένα από οσμή ή μη κανονική γεύση,  - απαλλαγμένα από χημικά κατάλοιπα.  2. Επιτρέπονται οι ακόλουθες ανοχές:  α) Δαμάσκηνα για βιομηχανική χρήση  Οι καρποί αυτοί είναι δυνατόν να έχουν ελαφρά ή/και σοβαρά ελαττώματα χωρίς περιορισμούς, αλλά οι καρποί με τα πολύ σοβραά ελαττώματα δεν επιτρέπεται να υπερβαίνουν το 10 % κατ' ανώτατο όριο το 10 % κατά βάρος φρούτων.  β) Άλλοι καρποί  Παρουσία όχι περισσοτέρων από 15 % κατά βάρος καρπών με ελαττώματα, εκ των οποίων όχι περισσότεροι από το 7,5 % κατά βάρος καρποί με σοβαρά και πολύ σοβαρά ελαττώματα· στην περίπτωση αυτοί οι καρποί με πολύ σοβαρά ελαττώματα δεν πρέπει να υπερβαίνουν το 0,5 % κατά βάρος.  3. Οι διατάξεις του παραρτήματος Ι εφαρμόζονται για τον καθορισμό της σοβαρότητας των ελαττωμάτων.